পাণখেতি কৰি স্বাৱলম্বী হোৱা এটি পৰিয়ালৰ বিষয়ে লিখা হৈছে । কামৰুপ জিলাৰ মান্দাকাটা গাওঁ পঞ্চায়তৰ অন্তৰ্গত মালাৰা টুক গাঁৱৰ এটি পৰিয়ালে বিগত প্ৰায় ৩৬ বছৰে পাণখেতিৰে জীৱিকা নিৰ্বাহ কৰি আহিছে । পৰিয়ালটোৰ মূৰব্বী লংকেশ্বৰ নাথ পেছাত কাঠমিস্ত্ৰী আছিল । প্ৰায় ৩৬ বছৰ পূৰ্বে আকাশবাণী গুৱাহাটী কেন্দ্ৰৰ সেই সময়ৰ জনপ্ৰিয় অনুষ্ঠান কৃষি জগতত কম ভূমিতে পাণখেতি কৰি কেনেদৰে লোক স্বাৱলম্বী হ ’ ব পাৰে সেই বিষয়ে পৰিৱেশন কৰা এক অনুষ্ঠানত শুনি পাণখেতিৰে বাবে আগ্ৰহী হৈ পৰিছিল লংকেশ্বৰ নাথ । সেইদিনাই কাঠমিস্ত্ৰীৰ সৰঞ্জাম ত্যাগ কৰি পাণখেতিৰে স্বাৱলম্বী হোৱাৰ সংকল্প লৈছিল লংকেশ্বৰ নাথ । পত্নী হীৰেণ নাথক সহযোগী কৰি লৈ নিজৰ বস্তিৰ প্ৰায় আঢ়ৈ কঠা মাটিত নব্বৈৰ দশকৰ কোনোবা এটা শুভ দিনত লংকেশ্বৰ নাথে আৰম্ভ কৰে পাণখেতি । এই পাণখেতিৰ জৰিয়তে দুই সন্তানৰ পিতৃ নিজৰ কন্যাৰ বিয়াৰ লগতে পুত্ৰ ভূপেন নাথক শিক্ষক হিচাপে প্ৰতিষ্ঠিত দিবলৈ সক্ষম হৈছে । ২০০৫ ত পূব কামৰুপ মহাবি য়ালয়ৰ পৰা স্নাতক ডিগ্ৰী অৰ্জন কৰা পুত্ৰ ভূপেন নাথেও সৰুৰে পৰা পাণখেতিত পিতৃ-মাতৃক সহযোগ কৰি আহিছে । বৰ্তমানো তেওঁ বিদ্যালয়ৰ পৰা আহি আৰু চৰকাৰী বন্ধৰ দিনত পাণখেতিত মনোনিৱেশ কৰে । পাণখেতিৰ জৰিয়তে লংকেশ্বৰ নাথৰ পৰিয়ালে বছৰি প্ৰায় তিনি লাখ টকা (মাহিলি ২৫ হেজাৰ প্ৰায়) উপাৰ্জন কৰে বুলি প্ৰতিবেদকক জানিব দিয়ে । এই পাণখেতিৰ উপাৰ্জেনেৰে আজিৰ পৰা ২২ বছৰ পূৰ্বে লংকেশ্বৰ নাথে ঘৰতে বহুৱাই লৈছে এটি ধানবনা কল । খেতি কৰিও যে যথেষ্ট উপাৰ্জন কৰি এটা পৰিয়াল স্বাৱলম্বী হ ’ ব পাৰে নতুন প্ৰজন্মৰ বাবে তাৰ উৎকৃষ্ট তথা অনন্য নিৰ্দেশন দাঙি ধৰিছে লংকেশ্বৰ নাথৰ পৰিয়ালটোৱে । লেখক – জামান ওৱাহেদুৰ খণ্ডকাৰ উৎস – অসমীয়া খবৰ